   

 **ΟΚΑΝΑ**

**ΑΓΩΓΗ ΚΑΙ ΠΡΟΑΓΩΓΗ ΤΗΣ ΥΓΕΙΑΣ ΧΡΗΣΤΩΝ ΕΞΑΡΤΗΣΙΟΓΟΝΩΝ ΟΥΣΙΩΝ**

**ΔΕΛΤΙΟ ΤΥΠΟΥ**

O Οργανισμός Κατά των Ναρκωτικών (ΟΚΑΝΑ), στο πλαίσιο του προγράμματος **ΕΣΠΑ 2007-2013 «ΑΓΩΓΗ ΚΑΙ ΠΡΟΑΓΩΓΗ ΤΗΣ ΥΓΕΙΑΣ ΧΡΗΣΤΩΝ ΕΞΑΡΤΗΣΙΟΓΟΝΩΝ ΟΥΣΙΩΝ»** στη Θεσσαλονίκη, ξεκίνησε από τις 5 Νοεμβρίου 2012 τη λειτουργία Υπηρεσίας streetwork (δουλειά στο δρόμο). Η Υπηρεσία streetwork έχει ως βασικό στόχο την προστασία της δημόσιας υγείας, τον περιορισμό των επιβλαβών συνεπειών από τη χρήση εξαρτησιογόνων ουσιών μέσω της πρόληψης αλλά και την κάλυψη ευρύτερων υγειονομικών και κοινωνικών αναγκών των κοινωνικά αποκλεισμένων ατόμων.

Οι παρεμβάσεις της Υπηρεσίας γίνονται κυρίως με εξορμήσεις σε χώρους συνάθροισης χρηστών εξαρτησιογόνων ουσιών και άλλων ευάλωτων πληθυσμιακών ομάδων (μετανάστες, εκδιδόμενες γυναίκες, ανήλικοι παραβάτες, αποφυλακισμένοι κ.α.), με σκοπό την ενημέρωσή τους για τις υπάρχουσες υπηρεσίες και δομές της πόλης μας, την παροχή συμβουλευτικών υπηρεσιών σε θέματα ασφαλέστερης χρήσης (safer use), υγιεινής, πρόληψης και αντιμετώπισης προβλημάτων υγείας συνδεόμενων με τη χρήση (harm reduction).

Από τις **22/12/2012 έως και τις 28/12/2012** η ομάδα streetwork διοργανώνει Εκδήλωση-Παζάρι **στην πλατεία Ναυαρίνου** για την έναρξη της ενημέρωσης και κινητοποίησης των ανθρώπων που έχουν ανάγκη τις υπηρεσίες streetwork, αλλά και της επικοινωνίας με τους ανθρώπους, που έχουν ως σημείο αναφοράς το δρόμο και την κοινότητα (περίοικοι, επαγγελματίες, περαστικοί).

Την εκδήλωση θα ενισχύσει με τη συμμετοχή της η Μη Κυβερνητική Οργάνωση «PRAKSIS», η οποία θα βρίσκεται με την κινητή της μονάδα στην **πλατεία Ναυαρίνου στις 27/12 και 28/12 κατά τις ώρες 11:00-14:00** και θα προσφέρει δωρεάν εξέταση για τον ιό του HIV σε όσους το επιθυμούν.

*Για οποιαδήποτε πληροφορία μπορείτε να επικοινωνείτε με τον Αντιπρόεδρο ΔΣ του ΟΚΑΝΑ και Συντονιστή Μονάδων και Υπηρεσιών Β. Ελλάδας, κο Κ. Γαζγαλίδη, στο τηλέφωνο 6947990343.*